## Pravilnik o izmjenama i dopunama Pravilnika o polaganju majstorskog ispita i ispita o stručnoj osposobljenosti

### NN 142/1999 (22.12.1999.), Pravilnik o izmjenama i dopunama Pravilnika o polaganju majstorskog ispita i ispita o stručnoj osposobljenosti

# HRVATSKA OBRTNIČKA KOMORA

Na temelju članka 91. Statuta Hrvatske obrtničke
komore (»Narodne novine«, broj 21/99), Upravni odbor
Hrvatske obrtničke komore na 8. sjednici održanoj
6. prosinca 1999. donosi

## PRAVILNIK

### O IZMJENAMA I DOPUNAMA PRAVILNIKA O POLAGANJU MAJSTORSKOG ISPITA I ISPITA O STRUČNOJ OSPOSOBLJENOSTI

Članak 1.

U Pravilniku o polaganju majstorskog ispita i ispita o stručnoj
osposobljenosti (»Narodne novine« br. 26/98) članak
7. mijenja se i glasi:

"Članak 7.

Prijedlog iz članka 6. ovoga Pravilnika mora sadržavati
za članove iz redova obrtnika: ime i prezime, kopiju obrtnice
i majstorske diplome ili svjedodžbe o završenom školovanju
s dokazom radnog iskustva odnosno diplomu fakulteta, više
ili visoke škole i osobnu suglasnost (pismenu) da želi
biti član ispitne komisije.

Za članove izvan redova obrtnika prijedlog mora sadržavati
ime i prezime, svjedodžbu o završenom školovanju
odnosno diplomu fakulteta, više ili visoke škole, dokaz
o radnom odnosu i iskustvu te osobnu suglasnost (pismenu) da želi
biti član komisije. "

Članak 2.

U članku 10. stavku 1. riječ: "dvije"
zamjenuje se riječju: "četiri".

Članak 3.

U članku 11. iza stavka 1. dodaje se novi stavak 2. koji
glasi:

"Ispitivači iz stavka 1. ovog članka, koji
su stekli i zvanje multiplikatora, imaju prednost pri imenovanju".

Dosadašnji stavci 2. i 3. postaju stavci 3. i 4.

Članak 4.

U članku 23. stavci 4. i 5. mijenjaju se i glase:

"Radnu probu nadziru najmanje tri člana ispitne komisije
i to predsjednik, zamjenik predsjednika i ispitivač za
praktični dio ispita.

Ocjenjivanje praktičnog izratka i radne probe obavlja svaki
član ispitne komisije samostalno prema ocjenjivačkom
listu kojeg utvrđuje ispitna komisija. Konačna ocjena
donosi se većinom glasova svih članova ispitne komisije**."**

Članak 5.

U članku 26. dodaje se novi stavak 1. koji glasi:

*"*Ispitanik može započeti s izradom majstorskog
izratka odmah nakon donošenja odluke o pravu pristupanja
ispitu".

Dosadašnji stavak 1. postaje stavak 2.

Članak 6.

Članak 29. mijenja se i glasi:

"Članak 29.

Stručno teoretski dio majstorskog ispita, ispit iz područja
gospodarstva i propisa o obavljanju obrta, te dio ispita iz radne
pedagogije polažu se pismenim rješavanjem ispitnih pitanja
i zadaća.

Vrsta i broj ispitnih pitanja i zadaća za dijelove majstorskog
ispita iz stavka 1. ovog članka određuje se u organizaciji
Odjela za obrazovanje HOK-e.

Za dijelove majstorskog ispita iz stavka 1. ovog članka
temeljem odluke Upravnog odbora HOK-e izrađuje se zbirka ispitnih
pitanja i zadaća. Svako pitanje vrednovano je odgovarajućim
brojem bodova.

Dijelovi majstorskog ispita iz stavka 1. ovog članka obavljaju
se u područnoj obrtničkoj komori pod nadzorom najmanje
jednog člana ispitne komisije.".

Članak 7.

U članku 30. stavak 1. mijenja se i glasi:

"Članak 30.

"Zadaće i pitanja za dijelove majstorskog ispita iz
članka 29. ovog Pravilnika dostavljaju se na ruke tajnika
područne obrtničke komore ili odgovorne osobe za
obrazovanje označavanjem rednog broja iz zbirke objavljenih
ispitnih pitanja i zadaća, najkasnije tri dana prije početka
ispita.

Zadaće i pitanja za dijelove majstorskog ispita iz stavka
1. ovog članka jedinstveni su za područje Republike
Hrvatske.

Područne obrtničke komore umnožavaju ispitne
zadaće i pitanja iz stavka 1. ovog članka na dan
održavanja majstorskih ispita, a tajnik područne obrtničke
komore odgovoran je za njihovu tajnost do početka ispita.".

Članak 8.

Članak 31. mijenja se i glasi:

"Članak 31.

Svaki pojedini dio majstorskog ispita iz članka 29. ovog
Pravilnika ne može trajati duže od 4 sata.

O svakom dijelu majstorskog ispita iz članka 29. ovog Pravilnika
ispitna komisija vodi poseban zapisnik koji sadrži:

- mjesto i vrijeme održavanja majstorskog ispita,

- popis ispitanika koji polažu majstorski ispit,

- evidenciju izlazaka ispitanika tijekom ispita uz odobrenje člana
ispitne komisije,

- vrijeme predaje izrađene zadaće i

- druge važne događaje tijekom majstorskog ispita koji
bi mogli utjecati na rezultat ispita.

Ispitanik koji se služi nedozvoljenim sredstvima ili ometa
druge ispitanike tijekom ispita udaljuje se i zaključuje
mu se ocjena "nije položio.".

Članak 9.

Članak 32. mijenja se i glasi:

"Članak 32.

Dijelovi majstorskog ispita iz članka 29. ovog Pravilnika
održavaju se za sve ispitanike istodobno u Republici Hrvatskoj.

Rješenja ispitnih pitanja i zadaća pregledava član
ispitne komisije - ispitivač za određeni dio majstorskog
ispita i predlaže uspjeh na temelju broja dobivenih bodova.".

Članak 10.

U članku 33. stavak 3. riječi: "nije zadovoljio"
zamjenjuju se riječima: "nije položio".

Članak 11.

U članku 35. stavak 2. riječ: "pismenu",
briše se.

Članak 12.

U članku 36. u stavku 2. riječ: "pismene",
briše se.

Članak 13.

U članku 37. stavku 1. riječ: "pismene",
briše se.

Članak 14.

U članku 42. iza stavka 1. dodaje se novi stavak 2. koji
glasi:

"Za provođenje uvida Odbor za strukovnu izobrazbu HOK
-e imenuje stručno povjerenstvo"**.**

Dosadašnji stavak 2. postaje stavak 3.

Članak 15.

U članku 43. u stavku 1. iza riječi: "Upravni
odbor HOK-e" dodaje se riječ: "i".

U stavku 3. iza riječi: "provoditi" dodaje se
riječ: "i".

Članak 16.

Iza članka 43. dodaje se novi članak 43.a. koji
glasi:

"Članak 43.a.

Majstorski ispit se može za isto zvanje polagati najviše
tri puta.

Ispitaniku, koji ne položi popravni ispit iz jednog ili više
dijelova majstorskog ispita u rokovima propisanim ovim Pravilnikom,
zaključuje se opća ocjena "nije položio".

Ispitanik iz stavka 2. ovog članka može pristupiti
majstorskom ispitu za isto zvanje uz obveznu izvedbu nove praktične
zadaće ako to nije u suprotnosti sa stavkom 1. ovog članka".

Članak 17.

U članku 45. stavak 5. mijenja se i glasi:

"Matična knjiga i registar diploma su dokumenti, koji
se čuvaju trajno, a zapisnici o majstorskom ispitu i kopije
dokumenta na temelju kojih je donijeta odluka o pravu pristupa
ispitanika majstorskom ispitu čuvaju se četiri godine.".

Članak 18.

Članak 56 mijenja se i glasi:

"Članak 56.

Prijave za polaganje ispita o stručnoj osposobljenosti
podnose se područnim obrtničkim komorama.

Područna obrtnička komora zaključuje primanje
prijava za ispit o stručnoj osposobljenosti najkasnije
60 dana prije početka ispita u određenom ispitnom roku.

Izuzetno od stavka 2. ovog članka u opravdanim slučajevima
za ispit o stručnoj osposobljenosti mogu se prijaviti ispitanici,
ali ne kasnije od 15 dana prije početka ispita.

Uz prijavu za ispit iz stavka 1. ovog članka ispitanik
prilaže izvod iz matične knjige rođenih i domovnicu.

Strani državljani koji žele polagati ispit o stručnoj
osposobljenosti, moraju udovoljavati uvjetima iz ovog Pravilnika
i Zakona o obrtu.

Članak 19.

U članku 60. stavak 2. mijenja se i glasi:

**"**Troškove popravnog ispita snosi ispitanik proporcionalno
udjelu tog dijela u cijeni majstorskog ispita, odnosno ispita
o stručnoj osposobljenosti".

Iza stavka 2. dodaje se novi stavak 3. koji glasi:

»Elemente i kriterije za raspodjelu sredstava iz stavka 1.
ovog članka utvrđuje Upravni odbor HOK-e, na prijedlog
Odbora za strukovnu izobrazbu HOK-e«.

Članak 20.

U članku 62. stavci 2. i 3. mijenjaju se i glase:

"Ispiti u tijeku dovršit će se prema odredbama
Pravilnika o polaganju majstorskog ispita i ispita o stručnoj
osposobljenosti (»Narodne novine« br. 26/98 i 67/99).

Komisije iz članka 5. i 48. ovoga Pravilnika imenovat će
se, po potrebi, dva puta godišnje i to najkasnije 30 dana
prije zaključenja prijema prijava za ispit.".

Članak 21.

U svim odredbama Pravilnika o polaganju majstorskog ispita i ispita
o stručnoj osposobljenosti (»Narodne novine«
br. 26/98) riječi: "Odbor za školstvo HOK-e "
zamjenjuju se riječima "Odbor za strukovnu izobrazbu
HOK-e " i riječi: "Ured za školstvo HOK-e
" zamjenjuju se riječima: "Odjel za obrazovanje
HOK-e ", sve u odgovarajućem broju i padežu.

Članak 22.

Ovaj Pravilnik stupa na snagu danom donošenja, a objavljuje
se u »Narodnim novinama«.

Broj: 1-13/2-04-1999.
Zagreb, 6. prosinca 1999.

Predsjednik
**Stjepan Šafran,** v. r.

Pravilnik, NN 142/1999-2161